Hajko, Jozef, poslanec NR SR (2023-11-22):
Vážený pán predseda, vážení kolegovia poslanci, vážený pán minister, najskôr vysvetlím, aký je prístup KDH k dôchodkovej politike, aká je dôchodková politika KDH. KDH je za to, aby dôchodca na Slovensku dostával dvanásť riadnych dôchodkov. To znamená dôchodkov takých, samozrejme, by z nich, takých dôchodkov, aby z nich vedel žiť, dôchodkov, ktoré sa valorizujú podľa jasného vzorca a, samozrejme, podľa možnosti verejných financií. Žiadne nejaké trináste prilepšenia, ale riadnych dvanásť dôchodkov. Druhé východisko, čo sa týka prvého piliera v prípade KDH, je zachovanie nastaveného rodičovského dôchodku. Môžeme síce o ňom diskutovať, či je optimálny, ale určite zachovať rodičovský dôchodok. A prečo? Pretože rodičovský dôchodok je prejavom medzigeneračnej solidarity, čo je mimoriadne dôležité. Druhá vec, rodičovský dôchodok prispieva k tomu, aby nám do systému prichádzali v rodinách noví ľudia práce, ktorí budú pracovať a ktorí budú platiť odvody na to, aby sa mohli vyplácať dôchodky ich starým rodičom. A tretia vec, je to, je to jedna z najlepších ciest, aby bol dôchodkový systém udržateľný dlhodobo. To znamená, je to aj nástroj ako pri, pri tom, ako sa nám vyvíja demografia, ako to celé napraviť a ako dostať ten systém do stabilného stavu. Žiaľ, musím konštatovať, že obidva tieto princípy, na ktorých stojí, stavia politiku KDH, buď neplatia, alebo sú ohrozené. To znamená, nemáme tu systém riadnych dvanástich dôchodkov a na rodičovský dôchodok sme zažili veľký útok a zdá sa, že to tento, tento inštitút, ak to bude takto ďalej pokračovať, ani neprežije. Teraz tu stojíme pred návrhom 13. dôchodkov, by som povedal, 13. dôchodkov v druhom kole. Podľa pôvodného návrhu mali dostať dôchodcovia 150 eur všetci plošne, podľa navrhnutej zmeny to má byť 300 eur. Je to presne proti tomu, čo som povedal na začiatku. To znamená, že tak ako vlastne to už je pár rokov zvykom, vnášame do tohto, do dôchodkového systému prvok nestability a čo je horšie, by som povedal, politického kupčenia, pretože tento 13. dôchodok sa stáva každý rok akoby blahosklonným krokom vlády k tomu, aby ľudia dostali vianočné prilepšenie. Takto systém jednoducho nemôže fungovať. Myslím si, že je veľmi nedôstojné, keď si z dôchodcov robíme rukojemníkov, ktorí láskavo bozkávajú ruku vládnym politikom, aby dostali vládne, aby dostali vianočné prilepšenie. My sem za to, my sme za to, aby dôchodcovia, ktorí sú postihnutí infláciou, a sú postihnutí, pretože vieme, že dôchodcovská inflácia je takmer dvojnásobná oproti bežnej inflácii, tak aby títo ľudia, ktorí sú postihnutí strmým rastom cien, aby ak majú dostať pomoc, dostali ju adresne. Čo to znamená? Aby tí, čo majú tie dôchodky najnižšie, dostávali pomoc najvyššiu, a naopak tí, čo majú najvyššie dôchodky, dostávali pomoc, špeciálnu pomoc najnižšiu. Preto ak je v tomto parlamente vôľa pomôcť v tomto druhom kole 13. dôchodkami, tak apelujem na predkladateľov, aby sme uvažovali o tom, že túto pomoc rozdelíme adresne. Tie dôvody sú dva. Jeden som už povedal, a to je, že budeme pomáhať ozaj tým, ktorí to potrebujú, a nebudeme azda rozhadzovať peniaze tým, ktorí majú vysoké dôchodky. Druhý dôvod je, že takýmto opatrením hľadíme na zdravie verejných financií. Nie je to vôbec prázdny pojem a poviem hneď prečo. Dnes to tu ešte nepadlo, padlo tu veľa slov, s ktorými súhlasím, ale sociálna poisťovňa nemá na výplatu 12. dôchodku. A tobôž nie na výplatu 13. dôchodku. Štyristoštyridsať miliónov eur je poriadna sekera do účtovníctva Sociálnej poisťovne, je to peniaz, ktorý raz bude treba splatiť. Aby sme si to vedeli predstaviť na vlastnej koži, možno niektorí z nás tu majú hypotekárne úvery a viete, čo to je, keď zrastie úrok z 1,5 % na 4-4,5 %. Dnes si štát požičiava za vyše štvorpercentný úrok. To znamená, ak si to prenesiete na svoj vlastný osobný život, tí, čo máte hypotéky, tak viete, čo to je požičiavať si na 4-percentný úrok. To znamená, ak si to prenesiete na svoj vlastný osobný život, tí, čo máte hypotéky, tak viete, čo to je požičiavať si na 4-percentný úrok. Je to veľká záťaž pre verejné financie, neplatíme len istinu, ale platíme aj úroky. Otázka je, ako to bude s tými našimi úrokmi vyzerať ďalej. Ako môžeme byť šťastní, že nám ratingová agentúra teraz potvrdila rating, ale nevieme, dokedy to bude. Ak sa nám zhorší rating, tak tých 440 mil. poriadne napuchne. Nedávno som vzhliadol reportáž v televízii, pýtali sa dôchodkyne, že či si praje 13. dôchodok. A ona povedala, odpovedala takto: Pozrite sa, keď sa na to pozriem svojimi očami, určite. Ale keď sa na to pozriem očami svojho vnuka, tak asi nie. Povedala jednu veľkú pravdu. Tieto peniaze, ktoré dnes rozdávame, tak tieto peniaze raz budú platiť naše deti, naši vnuci. A už som tu spomínal, je otázka, v akej výške budú, to bude, budú platiť, aké, aké bude mať úroky budúci rok a ten ďalší rok a ďalšie roky. Máme v skutočnosti dnes najvyššiu infláciu v eurozóne a máme rekordnú stále infláciu, čo sa týka potravín. Preto, preto z tohto pohľadu je azda prijateľné, aby sme uvažovali nad tým, že budeme uvažovať nad dôchodcami, ktorí svoj, ten svoj nákupný košík skladajú najviac azda z potravín z celého obyvateľstva a skutočne ako majú hlboko do vrecka. Ale na druhej strane poviem ešte jednu vec a týka sa to tiež potravín, azda najviac potravín. Základná ekonomická poučka hovorí, ak do systému vnesiete peniaze, tak vám to vplýva na infláciu. Takže tá vysoká, rekordná inflácia, ktorú máme dnes z celej eurozóny, a tá vysoká potravinová inflácia, ktorá tu je, tak hrozí, že sa ešte, že sa premietne do ďalších, ďalšieho vývoja tejto inflácie. A kto na to doplatí najviac? Kto doplatí najviac na to, ak nám inflácia nebude klesať? Klesá nám najpomalšie v celej Európskej únii. Ak nám nebude klesať, ale začína stagnovať, to znamená, že bude stále vysoká, opäť na to doplatia tí, ktorí na tie potraviny minú najviac, a to sú dôchodcovia, to sú jednorodičovské deti alebo rodiny, kde, kde je veľa detí. Neberme naľahko, neberme naľahko hrozby, ktoré nám, ktoré nám predostierajú aj politici, ale aj ekonómovia, ktorí hovoria o gréckej ceste. Ja by som veľmi nerád maľoval teraz na stenu, že, že niečo takéto nám hrozí, ale hovorí to sama Rada pre rozpočtovú zodpovednosť, to znamená strážca verejných financií. Hovoria to už aspoň rok. Jednoducho zvyšuje sa riziko, že nastúpime na grécku cestu a možno o 10-15 rokov bude riziko bankrotu Slovenska vysoké, ak budeme takto postupovať ďalej. Ja len pripomeniem, čo grécka cesta znamenala pre dôchodcov. Niektoré dôchodky sa znížili o tretinu. To znamená, my teraz zdvíhame dôchodky, ale na druhej strane ako keby sme si neuvedomovali, že ak pôjdeme nezodpovedne ďalej budúci rok a ďalšie roky, tak na tie, tie dôchodky ohrozujeme. Takže veľmi dobre si zvážme, akým spôsobom budeme dôchodcom prilepšovať pred Vianocami. Ak teda tu zaznie návrh, že dôchodcovia majú dostať pred Vianocami 300 eur, my navrhujeme, aby sa použil model 13. dôchodku známy z novembra, to znamená, aby sa tieto dôchodky odstupňovali, to znamená 300 eur tým dôchodcom, ktorí najmenej dosta... ktorí majú najmenšie dávky, a 50 eur tým, ktorí majú najvyššie. Bolo by to nielen adresné, ale zároveň by to ušetrilo aj naše verejné financie. Preto za klub KDH a s podporou poslancov Sloboda a Solidarita predkladáme pozmeňujúci návrh k vládnemu návrhu zákona, ktorým sa dopĺňa zákon č. 296/2020 Z. z. o 13. dôchodku a o zmene a doplnení niektorých zákonov v znení neskorších predpisov. Ustanovenie § 14 ods. 4 znie: „Na 13. dôchodok podľa odseku 1 sa podľa § 3 ods. 1 písm. b), § 3 ods. 2 až 4, § 4, § 5, § 6 ods. 2 a 3, § 7, § 8 ods. 2 a 3 a § 10 vzťahujú rovnako." Ustanovením, ktorého zmenu navrhujeme, sledujeme adresnosť vyplácania 13. dôchodku tak, aby sa vyplatenie tejto štátnej dávky, tejto štátnej sociálnej dávky smerovalo najmä k pomoci ľuďom, ktorí sú najviac odkázaní na štátnu pomoc a aby bola zohľadňovaná sociálna situácia tých ľudí, ktorí nie sú odkázaní na pomoc štátu. Ďakujem za pozornosť. (Potlesk.)